**МОДЕЛ СТРУКТУРЕ**

**ГОДИШЊЕГ ИЗВЕШТАЈА О РАДУ САВЕТА ЗА ПРАЋЕЊЕ ПРИМЕНЕ ЕТИЧКОГ КОДЕКСА ФУНКЦИОНЕРА ЛОКАЛНЕ САМОУПРАВЕ**

У складу са моделом Одлуке о усвајању Етичког кодекса функционера локалне самоуправе, Савет за праћење примене Етичког кодекса функционера локалне самоуправе (у даљем тексту: Савет), као тело образовано за праћење примене Етичког кодекса функционера локалне самоуправе (у даљем тексту: Етички кодекс), дужан је да скупштину општине/града извештава о свом раду. Извештај о раду подноси се најкасније до 31. марта текуће за претходну годину и треба да садржи све податке о примени Етичког кодекса у претходној години.

Полазећи од Одлуком утврђених елемената садржине овог извештаја, требало би да извештај има следећу структуру:

1. **Уводни део**

У овом делу требало би укратко изложити основне податке о Савету, као што су подаци о:

* образовању Савета,
* броју и саставу чланова,
* задацима и овлашћењима Савета и
* начину рада и одлучивања.
1. **Активности савета на реализацији утврђених задатака**

У овом делу требало би навести:

* број одржаних седница са подацима о присутности чланова Савета, као и других заинтересованих или позваних лица,
* број донетих закључака, мишљења и препорука (ако их је било),
* приказ свих активности на реализацији задатака ради којих је Савет образован, а нарочито:
* начин праћења да ли се функционери придржавају одредаба Етичког кодекса,
* начин прикупљања информација које се односе на понашање функционера у вези са Етичким кодексом,
* начин праћења и анализирања догађаја и појава од значаја за успешну примену Етичког кодекса,
* начин промовисања Етичког кодекса у општини/граду и шире,
* које предлоге је дао и које радње је самостално спроводио у циљу унапређења примене Етичког кодекса,
* да ли је давао савете, мишљења и препоруке функционерима, грађанима, средствима јавног информисања, органима и организацијама у вези са применом Етичког кодекса,
* да ли је остваривао сарадњу са институцијама које раде у сродним делатностима,
* да ли је донео пословник Савета и да ли се придржавао одредаба тог акта,
* кратко образложење разлога због којих поједини задаци нису реализовани.
1. **Утврђивање повреда ЕК и изречене мере**

У овом делу требало би детаљно изложити:

* број седница на којима се расправљало о постојању повреда Етичког кодекса,
* број поднетих пријава (познатих лица у усменој и писаној форми, као и број анонимних пријава), односно поступака по иницијативи савета,
* податке о томе да ли се и на који начин функционер изјаснио о наводима изнетим у пријави, односно иницијативи,
* навести и кратко образложити донете закључке и изречене мере (водити рачуна да се не идентификују функционери којима је изречена мера нејавног упозорења).
1. **Оцена стања и предлози за унапређење примене ЕК**
* У складу са претходно изнетим подацима, требало би дати оцену стања у овој области, односно оценити да ли се и у којој мери функционери у свом раду придржавају утврђених етичких начела, као и оцену о степену укључености и заинтересованости локалног становништва и других актера за поштовање примене Етичког кодекса и, евентуално,
* предложити одређене мере и активности за унапређење тог стања.

**Пример извештаја о раду Савета за праћење примене Етичког кодекса**

* базирано на Моделу Одлуке о усвајању Етичког кодекса функционера локалне самоуправе (СКГО)

На основу члана 11. Одлуке о усвајању Етичког кодекса функционера локалне самоуправе („Службени лист/гласник општине/града \_\_\_\_\_\_\_\_\_\_“, број \_\_\_\_\_\_ ), Савет за праћење примене Етичког кодекса функционера локалне самоуправе, Скупштини општине/града \_\_\_\_\_\_\_\_\_\_\_ подноси

**ИЗВЕШТАЈ О РАДУ САВЕТА ЗА ПРАЋЕЊЕ ПРИМЕНЕ ЕТИЧКОГ КОДЕКСА**

**ЗА 2021. годину**

1. **УВОДНИ ДЕО**

Савет за праћење примене Етичког кодекса функционера локалне самоуправе (даље у тексту: Савет), образован је 2020. године Одлуком/Решењем о образовању Савета, у складу са \_\_\_\_\_\_ [навести општи акт којим је предвиђено образовање овог тела – Статут, Пословник скупштине општине/града, Одлука о усвајању Етичког кодекса функционера локалне самоуправе].

Задатак Савета је да прати, промовише и унапређује примену установљених етичких начела и стандарда понашања и у том циљу посебно:

1. прати да ли се функционери придржавају одредаба Етичког кодекса;
2. прикупља информације које се односе на понашање функционера у вези са Етичким кодексом;
3. прати и анализира догађаје и појаве од значаја за успешну примену Етичког кодекса;
4. промовише примену Етичког кодекса у општини и шире;
5. предлаже и самостално спроводи радње које воде унапређењу примене Етичког кодекса;
6. даје савете, мишљења и препоруке функционерима, грађанима, средствима јавног информисања, органима и организацијама у вези са применом Етичког кодекса;
7. разматра представке којима се указује на кршење одредаба Етичког кодекса и у случају утврђеног кршења тих одредаба изриче мере на које је овлашћен;
8. остварује сарадњу са институцијама које раде у сродним делатностима;
9. доноси пословник Савета;
10. обавља и друге послове одређене општим актима општине и актом о образовању Савета.

Савет има председника и \_\_\_\_ чланова. Седиште рада Савета је у \_\_\_\_\_\_\_.

Савет ради и одлучује на седници, а одлуке доноси већином гласова од укупног броја чланова.

1. **АКТИВНОСТИ САВЕТА**

У периоду од 1. јануара до 31. децембра 2021. године, Савет је одржао укупно \_\_\_\_ седница, и то:

* \_\_\_ седница којима су присуствовали сви чланови Савета,
* једна седница је одложена због недостатка кворума за рад, а
* \_\_\_ седница је одржано у непотпуном саставу, јер је један члан престао да долази на седнице. Будући да непотпун састав Савета може да доведе до потешкоћа у доношењу одлука Савета (паран број чланова са правом гласа може довести да немогућности да се одлука донесе већином од укупног броја чланова), председник Савета је, након три узастопна неоправдана изостанка тог члана, упутио иницијативу Скупштини за именовање новог члана Савета. По овој иницијативи покренут је поступак за именовање новог члана Савета који још увек није окончан, јер се на јавни конкурс није пријавио ниједан кандидат.

Осим чланова Савета, садницама су, у зависности од питања која су разматрана, присуствовали и заинтересовани грађани и представници медија.

На седницама су разматрана различита питања и предлози аката које доносе органи општине, а који су од значаја за остваривање задатака Савета. Донето је \_\_\_\_ закључака, \_\_\_\_ мишљења и \_\_\_\_\_ препорука. Донети акти објављени су на интернет презентацији општине.

У циљу остваривања својих задатака:

* Савет је константно пратио понашање функционера у вези са Етичким кодексом и у том циљу прикупљао потребне податке и информације, непосредним опажањем или на основу података из штампе и других медија, од грађана и других актера у борби против неетичког понашања,
* чланови Савета су пратили појаве и догађаје од значаја за успешну примену Етичког кодекса (навести и прецизирати догађаје у тој општини, на пример: јавни конкурси, одржане јавне расправе, поступак доношења буџета и плана детаљне регулације, додела уговора по спроведеном поступку јавне набавке), о чему су редовно извештавали Савет на првој наредној седници,
* организоване су \_\_\_ јавне трибине са циљем да се правна и физичка лица детаљније упознају са садржином, циљевима и значајем спровођења Етичког кодекса,
* на иницијативу Савета, одржана је заједничка седница са Саветом за праћење примене Етичког кодекса општине \_\_\_\_\_\_, ради размене искустава у раду и изналажења решења за превазилажење уочених проблема, а све са циљем унапређења примене Етичког кодекса,
* на захтев неколико одборника, директора ЈКП и месних заједница \_\_\_\_\_, дати су савети и препоруке у вези са применом ЕК,
* остварена је сарадња са радним телом за праћење примене ЛАП-а, а у више наврата консултована је и Агенција за спречавање корупције,
* остварена је сарадња са организацијама цивилног друштва у општини (навести ОЦД – на пример, оне које се баве питањима родне равноправности, положајем рома и сл.), са циљем да се подстакну активности ових организација, договоре заједничке активности и начин међусобног обавештавања о евентуалним појавама од значаја за примену начела Етичког кодекса,
* упућена је препорука функционерима општине да се, у што је могуће већој мери, укључе у разне облике професионалног усавршавања (обуке, семинари, радионице и сл.).

Највећи део активности Савета био је усмерен на поступање по пријавама грађана, док су активности на промоцији примене Етичког кодекса и предузимању радњи на унапређењу Етичког кодекса биле доста смањене, између осталог, због епидемиолошке ситуације која је ограничила могућност одржавање скупова и интензивније непосредне контакте са грађанима и институцијама које раде у сродним делатностима.

Услове за рад Савета, као и стручне и административно-техничке послове за потребе Савета обезбеђивала је Општинска управа.

1. **УТВРЂИВАЊЕ ПОВРЕДА ЕК И ИЗРЕЧЕНЕ МЕРЕ**

Да би се обезбедила доследна и ефикасна примена Етичког кодекса и извршио утицај на понашање свих функционера у општини, посебна пажња била је усмерена на стварање услова за што веће учешће грађана и других заинтересованих субјеката на откривању повреда утврђених етичких начела. У том циљу, постављени су сандучићи за пријем пријава на три локације у општини, а путем медија су позвана сва заинтересована лица да својим учешћем дају допринос спровођењу етичких начела.

У току извештајног периода примљено је осам пријава: пет пријава поднели су грађани, по једну пријаву поднели су запослени у Општинској управи и месна заједница, а једна пријава је била анонимна. Будући да је анонимна пријава садржала довољно података који указују на могуће кршење етичких начела, Савет је одлучио да се поступак утврђивања повреде настави по сопственој иницијативи.

Пре седнице на којој се расправљало о постојању повреде, Савет је у \_\_\_\_случаја позивао подносиоца представке ради пружања додатних информација, објашњења и евентуалних доказа о учињеној повреди. Такође, сваки функционер на кога се представка односила био је благовремено обавештен о поднетој представци и сви су се у писаној форми изјаснили о наводима у представци.

Одржано је пет седница на којима се расправљало о сваком наводу изнетом у представци и утврђивало да ли је дошло до повреде одредаба Етичког кодекса.

Донето је шест закључка којима се констатују повреде Етичког кодекса и изричу одговарајуће мере на које је Савет овлашћен, и то:

* У два случаја утврђена је лакша повреда Етичког кодекса и изречена мера нејавног упозорења, због повреде начела узорности (бахато понашање на јавном месту, у пијаном стању говорио о другим функционерима без уважавања),
* Председнику општине изречена је мера јавног објављивања закључка којим је утврђено да је прекршио начело одговорности, тако што је захтевао од начелника Одељења за урбанизам да изда грађевинску дозволу потенцијалном инвеститору на земљишту које није предвиђено за стамбену изградњу,
* Начелнику Општинске управе изречена је мера јавног објављивања закључка којим је утврђено да је прекршио начело професионалности, тако што је распоређивање запослених вршио мимо квалификација и оцене радног учинка,
* Председнику општине изречена је мера јавног објављивања закључка којим је утврђено да је прекршио начело поштовања изборне воље и указаног поверења, тако што је игнорисао захтеве грађана да се изгради вртић у њиховом насељу, а што је у предизборној кампањи био један од циљева предвиђен програмом за чије спровођење је изабран и
* Члану Општинског већа изречена је мера јавног објављивања закључка којим је утврђено да је прекршио начело савесног и домаћинског управљања тако што се није супротставио коруптивном избору извођача радова на асфалтирању улице који је кум другог функционера.

Поводом анонимне пријаве, у поступку по сопственој иницијативи, утврђено је да је

* Директор ЈКП повредио начело равноправности и недискриминаторности, јер је приликом пријема у радни однос фаворизовао, односно изабрао мушкарца, иако су прве две на ранг листи биле особе женског пола, због чега му је изречена мера јавног објављивања закључка Савета којим се то констатује.

Савет је након расправе поводом пријаве једног грађана закључио да се не може са сигурношћу утврдити повреда Етичког кодекса, јер докази о наводима из те пријаве не поткрепљују сумњу да је повреда учињена.

Мере јавног објављивања закључка Савета објављене су на интернет презентацији општине.

1. **ОЦЕНА СТАЊА И ПРЕПОРУКЕ ЗА УНАПРЕЂЕЊЕ СТАЊА**

Савет оцењује да је, у целини посматрано, стање у овој области задовољавајуће и да се функционери придржавају начела садржаних у Етичком кодексу. Само неколико функционера одступило је од утврђених етичких начела и њима су изречене одговарајуће мере.

Такође, може се констатовати да су грађани и друга заинтересована лица активно учествовали у праћењу понашања функционера и пријављивању уочених кршења етичких начела, документујући своје наводе одговарајућим подацима, чиме су дали значајан допринос остваривању и примени Етичког кодекса.

Иако је утврђивање и санкционисање прекршаја Етичког кодекса веома важан задатак коме је посвећена посебна пажња, о чему сведочи и број седница посвећен овој теми, према оцени Савета у наредном периоду би требало интензивирати рад на остваривању осталих задатака, а посебно рад на промоцији и унапређењу примене Етичког кодекса, што чешћем истицању значаја Етичког кодекса за функционисање локалне самоуправе, као и на остваривању сарадње са институцијама које раде у сродним делатностима.

Посебно истичемо да је сарадња са Општинском управом у овом периоду била одлична. Запослени су пружали Савету стручну и административно-техничку подршку, како у припреми седница и потребних материјала, тако и у формулисању закључака и других аката које доноси Савет.

Због свега изложеног, мишљење Савета је да би у наредном периоду требало:

* Проценити потребу да се у Методологији за избор кандидата за чланове Савета, која је саставни део Одлуке о усвајању Етичког кодекса функционера, измени и поједностави поступак избора у целини, односно да се путем допуна овог акта обезбеди бржи и ефикаснији поступак избора у ситуацији када се ни на поновљени конкурс не пријаве или не изаберу кандидати или када је потребно у што краћем року заменити лице коме је престало чланство у Савету,
* Будући да је за грађане веома битно да функционери обављају своје послове уз максимално поштовање етичких начела и да су показали заинтересованост за учешће у примени Етичког кодекса, проценити могућност да се обезбеде додатни технички услови за лакше и масовније подношење пријава (постављањем сандучића за пријем пријава на више локација у општини, посебно у удаљеним сеоским срединама, подношење пријава путем мејла и сл.).

\* \* \*

Савет је једногласно усвојио Извештај о раду за 2021. годину на седници одржаној \_\_\_\_\_ 2022. године.

Овај извештај објавити на званичној интернет презентацији општине \_\_\_\_\_\_\_\_\_\_ .

ПРЕДСЕДНИК САВЕТА

\_\_\_\_\_\_\_\_\_\_\_\_\_\_\_\_\_\_\_\_